Document ID: 32001R0418

Komisijas Regula (EK) Nr. 418/2001
(2001. gada 1. marts)
par jaunu piedevu un piedevu izmantošanas atļaušanu barībā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Komisijas Regulu (EK) Nr. 2697/2000 [2], un jo īpaši tās 4. pantu,
tā kā:
(1) Direktīvā 70/524/EEK ir paredzēts, ka jaunas piedevas vai to izmantošanu drīkst atļaut pēc tam, kad ir izskatīts pieteikums, kas iesniegts saskaņā ar direktīvas 4. pantu.
(2) Direktīvas 9.e panta 1. punktā paredzēts, ka pagaidu atļauju izmantot jaunu piedevu vai piedevu jaunam izmantojumam drīkst dot tad, ja ir izpildīti Direktīvas 70/524/EEK 3.a panta b) līdz e) apakšpunkta nosacījumi un ja, ņemot vērā pieejamos rezultātus, ir pamats uzskatīt, ka, to lietojot dzīvnieku barībā, rodas kādas no 2.a pantā minētajām sekām. Šādu pagaidu atļauju drīkst dot uz laiku līdz četriem gadiem attiecībā uz piedevām, kas minētas Direktīvas C pielikuma II daļā.
(3) Iesniegtās dokumentācijas pārbaude rāda, ka jaunie mikroorganismu un fermentu preparāti, kas aprakstīti I un II pielikumā, un jauni to izmantošanas veidi atbilst iepriekš minētajiem nosacījumiem, tādēļ tos pagaidām drīkst atļaut izmantot četrus gadus.
(4) Direktīvas 70/524/EEK 2.a pants paredz to, ka atļaujas kokcidiostatu izmantošanai jāsaista ar personu, kura atbild par to laišanu apgrozībā.
(5) Direktīvas 70/524/EEK 9.b pants paredz to, ka atļaujas šādu vielu izmantošanai izsniedz uz 10 gadiem no datuma, kurā stājas spēkā galīgā atļauja, ja ir izpildīti visi Direktīvas 70/524/EEK 3.a pantā minētie nosacījumi.
(6) Iesniegtās dokumentācijas pārbaude norāda, ka kokcidiostats, kas aprakstīts III pielikumā, atbilst visām 3.a panta prasībām, ja to izmanto dzīvnieku kategorijā un atbilstoši minētajā pielikumā izklāstītajiem nosacījumiem.
(7) Dokumentācijas pārbaude norāda, ka var būt nepieciešamas dažas procedūras, lai aizsargātu strādniekus no piedevu iedarbības. Tomēr šādu aizsardzību vajadzētu nodrošināt, piemērojot Padomes 1989. gada 12. jūnija Direktīvu 89/391/EEK par pasākumiem, kas ieviešami, lai uzlabotu darbinieku drošību un veselības aizsardzību darbā [3], un atbilstoši tai pieņemtās direktīvas.
(8) Dzīvnieku ēdināšanas zinātniskā komiteja ir sniegusi labvēlīgu atzinumu attiecībā uz fermentu un mikroorganismu preparātu un kokcidiostata nekaitīgumu un attiecībā uz kokcidiostata labvēlīgo ietekmi uz dzīvnieku produkciju saskaņā ar šajos pielikumos izklāstītajiem nosacījumiem.
(9) Šajā direktīvā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Preparātus, kas pieder šīs regulas I pielikumā uzskaitīto "Mikroogranismu" grupai, ir atļauts izmantot kā piedevas dzīvnieku barībā saskaņā ar šajā pielikumā minētajiem nosacījumiem.
2. pants
Preparātus, kas pieder šīs regulas II pielikumā uzskaitīto "Fermentu" grupai, ir atļauts izmantot kā piedevas dzīvnieku barībā saskaņā ar šajā pielikumā minētajiem nosacījumiem.
3. pants
Preparātus, kas pieder šīs regulas III pielikumā uzskaitīto "Kokcidiostatu un citu zāļu līdzekļu" grupai, ir atļauts izmantot kā piedevas dzīvnieku barībā saskaņā ar šajā pielikumā minētajiem nosacījumiem.
4. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2001. gada 1. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 1. martā

Labels: 17
16
0
3
6